Suchinthana/ta-wikipedia huggingface dataset:
நிலநிரைக்கோடு

நிலநிரைக்கோடு (இலங்கை வழக்கு: நெட்டாங்கு, தீர்க்க ரேகை Longitude) என்பது புவியின் மேற்பரப்பில் உள்ள ஒரு புள்ளியின் அமைவிடத்தை கிழக்கு-மேற்காக குறிப்பதற்காக  புவி மேற்பரப்பில் வரையப்படுகின்ற கற்பனைக் கோடுகளுள் ஒன்றைக் குறிக்கும். இதனை நிலநெடுவரை, நில நீள்கோடு, தீர்க்கரேகை. புவி நெடுங்கோடு என்றும் அழைப்பர்

நுட்ப அடிப்படையில், இக் கோடுகள் கோண அளவீடாகப் பாகைகளில் குறிப்பிடப்படுகின்றன. இந்த அளவீடு பொதுவாக கிரேக்க எழுத்துரு லாம்டா (λ) மூலம் குறிப்பிடப்படுகிறது. ஒரே நிலநிரைக்கோடு அலகுள்ள புள்ளிகள் அனைத்தும்  வட முனையத்திலிருந்து தென் முனையம் வரை செல்லும் ஒரே நேர்கோடில் அமைந்துள்ளன. வழமைப்படி, இவற்றில்  முதன்மை நிரைக்கோடு எனப்படும்  இங்கிலாந்தின் கிரீன்விச்சில் உள்ள அரச வான் ஆய்வகம் வழியே செல்லும் நிரைக்கோடு 0°ஐக் (சுழியப் பாகை) குறிக்கிறது.  பிற இடங்களின் நிரைக்கோட்டு அலகு இந்த முதன்மை நிரைக்கோட்டிலிருந்து கிழக்கே அல்லது மேற்கே எத்தனை பாகைகள் தள்ளி உள்ளன என்பதைக் கொண்டு குறிப்பிடப்படுகின்றன. குறிப்பாக, முதன்மை நிரைக்கோடு அமைந்திருக்கும் தளத்திற்கும் வட,தென் முனையங்களோடு குறிப்பிட்ட இடம் அமைந்துள்ள தளத்திற்கும் இடையேயுள்ள கோணமாகும். கிழக்கு அல்லது மேற்கு என திசைக் குறிப்பிடப்படாத நிலையில் நேர்மறை அலகுகள் குறிப்பிடப்பட்டிருந்தால் அந்த இடம் முதன்மை நிரைக்கோட்டிற்கு கிழக்கே அமைந்துள்ளதாகவும் எதிர்மறை அலகுகள் மேற்கே அமைந்துள்ளதாகவும் எடுத்துக்கொள்ளப்படுகின்றன. இது ஓர் வலது கை குறிகாட்டு அமைப்பாக, முதன்மை நிரைக்கோட்டில் புவியின் மையத்திலிருந்து வலது கை கட்டைவிரல்  வட முனையம் (z அச்சு) நோக்கியும் புவியின் மையத்திலிருந்து வலது கை சுட்டுவிரல் (ஆள்காட்டி விரல்) புவிமையக்கோட்டுடன் இணையாகவும் (x  அச்சு) உள்ளது.

ஓர் நிரைக்கோட்டில் ஓரிடத்தின் வடக்கு-தெற்கு அமைவிடம் அந்த இடத்தின் நிலநடுக்கோட்டின் மூலம் குறிப்பிடப்படுகிறது. புவியிடங்காட்டி கருவிகள் இவற்றைக் காட்டும்.

வெளியிணைப்புகள் 

 Resources for determining your latitude and longitude 
 IAU/IAG Working Group On Cartographic Coordinates and Rotational Elements of the Planets and Satellites 
 "Longitude forged": an essay exposing a hoax solution to the problem of calculating longitude, undetected in Dava Sobel's Longitude, from TLS, November 12, 2008.

மேற்கோள்கள்

புவியியல்
ஹினா ரப்பானி கார்

ஹினா ரப்பானி கார் (Hina Rabbani Khar, பஞ்சாபி/உருது: ; பிறப்பு 19 நவம்பர் 1977) பாக்கித்தானின் வெளியுறவுத்துறை அமைச்சரும் பாக்கித்தான் மக்கள் கட்சியைச் சேர்ந்த அரசியல்வாதியும் ஆவார்.  சூலை 2011இல் பொறுப்பேற்ற ரப்பானியே பாக்கித்தானின் வெளியுறவுத்துறைக்கு தலைமையேற்ற முதல் பெண் மற்றும் மிக இளைய நபராகும்.

பாக்கித்தானின் தேசிய அவைக்கு 2002இலும் 2008இலும் தேர்ந்தெடுக்கப்பட்டார். 2008 - 2011 காலகட்டத்தில் நிதி மற்றும் பொருளாதாரத்துறை இணை அமைச்சராக பணியாற்றி உள்ளார்.

வெளி இணைப்புகள்

Minister of Foreign Affairs
Minister of Pakistan 

1977 பிறப்புகள்
வாழும் நபர்கள்
பாகிஸ்தான் அரசியல்வாதிகள்
பெண் அரசியல்வாதிகள்
பெண் பொருளியலாளர்கள்
த ஆர்ட்டிஸ்ட் (திரைப்படம்)

த ஆர்ட்டிஸ்ட்  (The Artist) 2011ஆம் ஆண்டு வெளியான ஓர் பிரெஞ்சு காதல் திரைப்படமாகும். இதனை மிஷேல் ஹசானவிசியஸ் இயக்க, யான் துயார்டன், பெரெனீசு பெஜோ நடித்துள்ளனர். கதைக்களமாக ஒலியில்லா திரைப்படங்களிலிருந்து பேசும் திரைப்படங்கள் வரத் துவங்கியிருந்த 1927 - 1932 காலகட்ட ஆலிவுட் சூழலில் ஒலியில்லாத் திரைப்படங்களில் நடித்திருந்த ஓர் வயதான நடிகருக்கும் வளரும் இளைய நடிகைக்கும் இடையே நிலவும் உறவை மையப்படுத்தி உள்ளது. திரைப்படத்தின் பெரும்பகுதி ஒலியின்றியே எடுக்கப்பட்டுள்ளது; கருப்பு-வெள்ளைத் திரைப்படமாக எடுக்கப்பட்டுள்ளது.திரை விமரிசகர்களிடமிருந்து பாராட்டுக்களையும் பல விருதுகளையும் பெற்று வருகிறது. முதன்முதலாக திரையிடப்பட்ட 2011 கான் திரைப்பட விழாவில் கதாநாயகன் துயார்டன் சிறந்த நடிகருக்கான விருதினைப் பெற்றார்.

இத்திரைப்படம் ஆறு கோல்டன் குளோப்களுக்கு நியமிக்கப்பட்டு (2011 திரைப்படங்களில் மிகக் கூடுதலானது) மூன்றில் விருது பெற்றுள்ளது; இசை அல்லது நகைச்சுவைத் திரைப்பட வகையில் சிறந்த படம், சிறந்த பின்னணி இசை, இசை அல்லது நகைச்சுவைத் திரைப்பட வகையில் சிறந்த நடிகர் (துயார்டன்). சனவரி 2012இல் இந்தத் திரைப்படம் பன்னிரெண்டு பாஃப்டாகளுக்கு நியமிக்கப்பட்டு, திரும்பவும் 2011 திரைப்படங்களில் மிகக் கூடுதலானது, ஏழு விருதுகளை வென்றுள்ளது. இவற்றில் முக்கியமானவை சிறந்த திரைப்படம், சிறந்த நடிகர் (துயார்டன்),சிறந்த இயக்குநர் மற்றும் சிறந்த திரைக்கதை (ஹசானவிசியஸ்) ஆகும். இந்த ஆண்டு பத்து அகாதமி விருதுகளுக்கு நியமிக்கப்பட்டுள்ளது. 84வது அகாதமி விருது நிகழ்ச்சியில் சிறந்த திரைப்படம், சிறந்த இயக்கினர், சிறந்த நடிகர் உட்ட ஐந்து விருதுகளைப் பெற்றது. பிரான்சில் பத்து சீசர் விருதுகளுக்கும் நியமிக்கப்பட்டுள்ளது.

மேற்கோள்கள்

வெளி இணைப்புகள் 

 
 
 
 

2011 திரைப்படங்கள்
பிரெஞ்சுத் திரைப்படங்கள்
சிறந்த திரைப்படத்திற்கான அகாதமி விருதை வென்ற திரைப்படங்கள்
ஊமைத் திரைப்படங்கள்
வார்னர் புரோஸ். திரைப்படங்கள்
திருமயம் மலைக்கோட்டை

திருமயம் மலைக்கோட்டை 1676 ஆம் வருடம்  இராமநாதபுரம் சேதுபதி மன்னர் (மறவ மன்னர்கள் தங்களை சேதுபதி என்றழைத்துக் கொண்டனர்) முத்துவிஜயரகுநாத சேதுபதி மற்றும் இரகுநாத கிழவன் சேதுபதியின் (பொ.ஊ. 1671–1710) காலத்தில் கட்டப்பட்டது. இன்றும் இக்கோட்டை ஒரு வரலாற்றுச் சின்னமாக இந்திய அரசின் தொல்லியல் துறையால்  பாதுகாக்கப்படுகின்றது.

வரலாறு 
திருமயம் என்ற இந்த சிறு நகரம் பழமையும் நெடிய வரலாற்றையும் கொண்டு திகழ்கிறது. முத்தரையர்கள் பொ.ஊ. 8-9-ஆம் நூற்றாண்டுகளில் திருமயம் உள்ளடக்கிய பகுதிகளை அரசாண்டிருக்கலாம்  என்று சொல்கிறார்கள். தொடர்ந்து சோழ மன்னர்கள், பாண்டிய மன்னர்கள், விஜயநகர அரசர்கள்,  பராக்கிரம பாண்டிய விஜயாலயத் தேவர், சுந்தரபாண்டிய விஜயாலயத் தேவர் போன்ற பாண்டிய குறுநில மன்னர்கள் என்று பலராலும் ஆளப்பட்டுள்ளது இந்த ஊர். இராமநாதபுரம் சேதுபதிகள் 16 – 17 நூற்றாண்டுகளில் திருமயம் உள்ளடக்கிய பகுதிகளை தங்கள் ஆளுகைக்குள் கொண்டு வந்தனர். அடுத்து பல்லவர்களாலும், புதுக்கோட்டை தொண்டைமான் மன்னர்களாலும் ஆளப்பட்டுள்ளது இவ்வூர். கிழவன் சேதுபதியின் காலத்தில் இவ்வூர் சேதுபதி நாட்டின் வட எல்லையாகத் திகழ்ந்ததாம்.

மலைக்கோட்டை அமைப்பு 
திருமயம் மலைக்கோட்டை ஒரு வட்ட வடிவில் அமைந்துள்ள கோட்டையாகும். கோட்டையைச் சுற்றி ஆழமான அகழிகள் இருந்ததற்கான அடையாளங்களை இன்றும் காண முடிகிறது. எனினும் இந்த அகழிகள் பல இடங்களில் தூர்ந்து போய்க் காணப்படுகின்றன. பாதுகாப்பு அரணாக அமைந்த வெளிச்சுற்று மதில்கள் சிதைந்த நிலையில் உள்ளன. உள்சுற்று மதில்கள் இன்றும் கட்டுக்கோப்பாக உள்ளன. ஏழு சுற்று மதில்கள் இருந்ததாக இங்கே காணப்படும் தொல்லியல் வரலாற்று அறிவிப்பு பலகைகள் சொல்கின்றன. திருமயம் மலைக்கோட்டைக்கு மூன்று நுழைவாயில்கள் முறையே தெற்கு, தென் கிழக்கு மற்றும் வடக்கு திசைகளில் உள்ளன.

ஒரு உயர்ந்த குன்றின் உச்சியில் இயற்கை அரண்களுடனும் கலை நேர்த்தியுடனும் அமைந்துள்ள திருமயம் மலைக்கோட்டையின் உள்கோட்டையைச் சுற்றி உயரமான  மதிற்சுவர்கள் கட்டப்பட்டுள்ளன. இன்றும் இந்தச் சுற்று மதில்கள்  கட்டுக்கோப்பாகத் திகழ்கின்றன. உள்கோட்டைக்கு ஊரின் மேற்குப் பகுதியிலிருந்து தொல்லியல் துறையால் பாதுகாக்கப்படுகின்ற நுழைவாயில்கள் உள்ளன. மலைக்கோட்டையின் உச்சியில் ஒரு பீரங்கி மேடையில் கிழக்கு நோக்கி ஒரு பீரங்கி நிறுவப்பட்டுள்ளது. இது போல கோட்டையின் தெற்கு நுழைவாயில் அருகே இரண்டு பீரங்கிகள் உள்ளன. இவற்றைத் தவிர மலைக் கோட்டையில் வேறு பாதுகாக்கப்பட்ட கட்டடங்கள் ஏதுமில்லை. எனினும் இக்கோட்டையிலிருந்து சேகரிக்கப்பட்ட உடை வாள்கள், பீரங்கிக் குண்டுகள், பீரங்கிகள், பூட்டுகள், சங்கிலிப் போர் உடைகள் போன்ற அரிய பல பொருட்கள் புதுக்கோட்டை மாவட்ட அருங்காட்சியகத்தில் காட்சிப்படுத்தப்பட்டுள்ளன.

உள்ளிணைப்பு 
 திருமயம்
 திருமயம் சத்திய மூர்த்தி பெருமாள் கோவில்
 திருமயம் வட்டம்
 திருமயம் (சட்டமன்றத் தொகுதி)

மேற்கோள்கள்

வெளி இணைப்புகள் 

 விக்கிமேப்பியாவில் திருமயம் மலைக்கோட்டை அமைவிடம்
 Tirumayam Fort, Pudukkottai 

தமிழகக் கோட்டைகள்
இராமநாதபுரம் சமஸ்தானம்
புதுக்கோட்டை மாவட்டம்
ரகுராம் கோவிந்தராஜன்

ரகுராம் கோவிந்தராஜன் (பிறப்பு :  பிப்ரவரி 3  ,1963 ) ஒரு இந்தியப் பொருளியல் வல்லுநர் ஆவார். இந்திய ரிசர்வ் வங்கியின் 23 ஆவது ஆளுநராக இருந்தார். செப்டம்பர் 5, 2013இல் டி. சுப்பாராவை அடுத்து இப்பதவியில் 23 ஆவது ஆளுநராகப் பொறுப்பேற்றுக் கொண்டார்.  இப்பதவியை ஏற்பதற்கு முன் சிகாகோ பல்கலைக்கழகத்தில்   பூத் வணிகப் பள்ளியில்  பேராசிரியராகப் பணியாற்றினார். இந்தியப் பிரதமர்  மன்மோகன் சிங் 2008 இல் இவரை  இந்திய அரசின் பொருளாதார  ஆலோசகராக நியமித்தார்.  2003 முதல் 2007 வரை அனைத்துலக நாணய நிதியத்தில் முதன்மைப் பொருளியலாளராக இருந்துள்ளார்.

இந்திய ரிசர்வ் வங்கி ஆளுநர் பதவியிலிருந்து ஓய்வு பெற்றதும் பன்னாட்டு செட்டில்மென்டு வங்கியின் துணைத்தலைவராக அமர்த்தப்பட்டார்.

இவரது பெற்றோர் தமிழ்நாட்டைச் சார்ந்தவர்கள். இவரின் தந்தை தில்லியில் நடுவண் அரசில் வெளியுறவுத் துறையில் பணியாற்றியவர். ரகுராம் ராஜன் போபாலில் பிறந்து, தில்லியில் வளர்ந்து படித்தார்.

மேற்கோள்கள்

வெளி இணைப்புகள்

 
 
 

தமிழ் பொருளியல் அறிஞர்கள்
இந்திய ரிசர்வ் வங்கியின் ஆளுநர்கள்
1963 பிறப்புகள்
வாழும் நபர்கள்
இந்தியப் பொருளியலாளர்கள்
மாசாச்சுசெட்டு தொழில்நுட்பக் கழக முன்னாள் மாணவர்கள்
இந்திய அரசின் தலைமைப் பொருளாதார ஆலோசகர்கள்
ஈயம் பூசுதல்

பித்தளைப் பாத்திரத்தில் புளி முதலியவற்றால் ஆகும் இரசாயன மாற்றத்தைத் தடுக்க அவற்றின் உட்பகுதியில் தகரத்தை (Tin) உருக்கித் தடவுதல், ஈயம் பூசுதல் அல்லது கலாய் பூசுதல் எனப்படும்.

மரபு சார்ந்த தொழில்
ஈயம் பூசுதல் என்பது மரபு சார்ந்த தொழில். நாம் அன்றாடம் உபயோகப் படுத்தும் செம்பு, பித்தளை, மற்றும் வெங்கலப் பாத்திரங்கள் புளி சேர்த்து சமைத்த பொருட்களை சேமித்து வைத்தால் நாளடைவில் பச்சை நிறக் களிம்பு  படிந்து உணவை நஞ்சாக்கிவிடும் அபாயம் உண்டு. இதைத் தடுக்க பாத்திரங்களில் ஈயம் பூசினார்கள்.

தமிழர்கள் உலோகவியல்

சமையல் பாத்திரங்கள்
தமிழர்கள் அன்றாட உபயோகத்தில் ஐந்து உலோகங்கள் இருந்தன. இவை பொன், வெள்ளி, செம்பு, பித்தளை மற்றும் வெண்கலம் என்பன. பொன் மற்றும் வெள்ளி விலை உயர்ந்தவை. ஆபரணங்கள் செய்ய உதவும். செம்பு சூடு தாங்கும் உறுதியான தாமிர பாத்திரம் நெடுங்காலம் நிற்கும். ஆனால் அதிகம் களிம்பு பிடிக்கும். இரண்டு பங்கு செம்பும் ஒரு பங்கு நாகமும் சேர்த்து உண்டாக்குவது பித்தளை. பித்தளையில் செய்யும் பாத்திரங்கள் உறுதியானவை. அடுப்பில் சூடு தாங்கும். எனினும் சற்று களிம்பேறும் தன்மையுடையது. செம்பையும் வெள்ளீயத்தையும் கலந்து வெண்கலம் உண்டாக்கப்படுகிறது. வெண்கலப் பாத்திரங்கள் பயன்படுத்த எளிதானது. சூடு தாங்கும் என்றாலும் சிறிது களிம்பு பிடிக்கும். எனவே களிம்பு படிதலைத் தவிர்க்க ஒரு சிறப்பு உலோகம் பூச்சாக உருக்கி உள்ளிடப்படுகிறது.

ஈயம் பூசுதல்
ஆனால் நாம் ஈயம் பூசுதல் என்று குறிப்பிடுவது தகரம் (Tin) என்ற உலோகப் பூச்சைத் தான். ஈயம் கொடிய விஷமுள்ளது. எனவே இவ்வுலோகத்தை செம்பு, பித்தளை மற்றும் வெண்கலப் பாத்திரங்களில் களிம்பு படிவதைத் தடுப்பதற்காக பூச இயலாது. மாற்றாக தகரம் உணவுப் பொருட்களைப் பாதுகாக்கும் குணநலனுடையது. எனவேதான் பழம், ஈரட்டி (பிஸ்கட்), பழரசம் போன்ற உணவுப் பொருட்கள் தகரத்தால் செய்த டப்பாக்களில் அடைக்கப்பட்டு விற்பனைக்கு அனுப்பப்படுகின்றன. எனினும் தகரத்தில் குறைந்த அளவு ஈயம் கலக்கப்படுவதுண்டாம்.

ஈயம் பூசும் தொழிலாளர்கள்
ஈயம் பூசும் தொழிலாளர்கள் இதை ஒரு மரபுத் தொழிலாகச் செய்து வருகிறார்கள். கிராமங்களிலும்  நகரங்களிலும் இவர்கள் தற்காலிகமான இடத்தில் இந்தத் தொழிலைச் செய்கிறார்கள். கிராமங்களில் குடும்பத்துடன் மரத்தடிகளில் அமர்ந்து இந்தத் தொழிலில் ஈடுபடுகிறார்கள். ஆனால் துருவுறா எஃகு கொண்டு செய்யப்படும் பாத்திரங்கள் அதிகமாக பயன்பாட்டுக்கு வந்துள்ளபடியால் ஈயம் பூசுதல் என்ற இந்தத் தொழில் அருகி வருகிறது.

மேற்கோள்கள்

உலோகவியல்
மனையியல்
வெள்ளீயம்
மதுக்கரை செல்லாண்டியம்மன் கோவில்

திருச்சி கரூர் பாதையில் கரூரில் இருந்து இருபது கிலோ தொலைவில் உள்ளது மாயனூர்.  மாயனூரை அடுத்த மதுக்கரையில் செல்லாண்டியம்மன் மூலக்கோவில் அமைந்துள்ளது. இக்கோவில்  காவிரி ஆற்றங்கரையில் அமைந்துள்ளபடியால் காவிரியே இத்தலத்தின் தீர்த்தமாகும். செல்லாண்டியம்மனுக்கு  மற்ற தெய்வங்களைப் போல தலை, கை மற்றும் உடல் இல்லை. கருவறையில் உள்ள மூலவர் சிலை இடுப்புக்குக் கீழே உள்ள அங்கங்கள் மட்டும் உள்ளன. இது சற்று மாறுபட்ட சிலை அமைப்பாகும்.மூவெந்தர்கள் அம்மனை பிரித்துக்கொண்டதாக சொல்லப்படுகிறது.

தலை உறையூரில் என்றும்,உடல் மதுரை செல்லாத்தம்மன் என்றும் சொல்லப்படுகிறது.https://www.maalaimalar.com/devotional/temples/2017/08/31113448/1105440/sellandi-amman-kovil.vpf

நாட்டார் தெய்வக் கோயில்கள்
கரூர் மாவட்டத்திலுள்ள அம்மன் கோயில்கள்
அரத்தாள்

அரத்தாள் அல்லது மண் கடதாசி(Sand Paper) என்பது உரோஞ்சும் தன்மை கொண்ட  கரடுமுரடான துணிக்கைகள் ஒட்டப்பட்ட கடினமான கடதாசி ஆகும். இது மரம், சீமெந்து சாந்தினாலான கட்டடம், உலோகங்கள் முதலானவற்றின் மேற்பரப்புகளை ஒப்பமாக்குதல் மற்றும் மேற்பரப்புகளில் படிந்துள்ள அழுக்குகளை அகற்றுதல் முதலானவற்றில் பயன்படுகின்றது.

மேற்கோள்கள்

கட்டிடப் பொருட்கள்
மரவேலைக் கருவிகள்
கையாற்றல் கருவிகள்
அலெக்சாண்டர் டூமா

அலெக்சாண்டர் டூமா , {Alexandre Dumas, அலெக்சாண்டர் டூமாஸ், , பிறப்பு டூமா டாவி டெலா பயெற்றி  () (24 சூலை 1802 – 5 திசம்பர் 1870) அவரது சாகசமிக்க வரலாற்றுப் புதினங்களுக்காக உலகெங்கும் படிக்கப்படுகின்ற ஓர் பிரெஞ்சு எழுத்தாளர்  ஆவார்.   த கௌன்ட் டெ மான்டி கிரிஸ்டோ, த திரீ மஸ்கிடீர்ஸ், ட்வென்டி இயர்ஸ் ஆஃப்டர், த வைகௌன்ட் டெ ப்ராக்லோன் உட்பட  அவரது பல  புதினங்கள் துவக்கத்தில் தொடர்கதைகளாக வெளிவந்தவை.  நாடகங்களும் இதழ்களில் கட்டுரைகளும் ஆசிரியருக்குக் கடிதங்களும் எழுதி வந்தார்.

பிரெஞ்சு பிரபுவிற்கும் ஹைத்திய அடிமைக்கும் பேரனாகப் பிறந்த டூமா இளமையில் வறுமையில் வாடியவர். கல்வி கற்கவும் வழியில்லாது கையில் கிடைத்ததை எல்லாம் படித்து வந்தார். தனது தந்தையின் வீரச்செயல்களை அன்னை மூலம் கேட்டறிந்த டூமாவிற்கு சாகசங்கள் நிறைந்த கற்பனை விரிந்தது. தமது 20வது அகவையில் பாரிசுக்கு இடம் பெயர்ந்து அங்கு அரண்மனையில் பணி புரிந்து வந்தார்.அப்போது தான் இதழ்களுக்கு கதை எழுதத் துவங்கினார். விரைவிலேயே அவரது திறமை வெளிப்பட்டு புகழ்பெறத் துவங்கினார்.

மேற்கோள்கள்

வெளி இணைப்புகள் 

 
 Works by Alexandre Dumas at Internet Archive
 
 Herald Sun: Lost Dumas play discovered
 Lost Dumas novel hits bookshelves
 Dumas' Works: text, concordances and frequency lists
 The Alexandre Dumas père website, with a complete bibliography and notes about many of the works
 Rafferty, Terrence. "All for One", The New York Times, August 20, 2006 (a review of the new translation of The Three Musketeers, )
 1866 Caricature of Alexandre Dumas by André Gill
 Alexandre Dumas et compagnie : Freely downloadable works of Alexandre Dumas in PDF format (text mode)
 Alexandre Dumas Collection  at the Harry Ransom Center at the University of Texas at Austin
 Alejandro Dumas Vida y Obras  First Spanish Website about Alexandre Dumas and his works.

1802 பிறப்புகள்
1870 இறப்புகள்
பிரெஞ்சு எழுத்தாளர்கள்
எப். ஸ்காட் பிட்ஸ்ஜெரால்ட்

பிரான்சிஸ் ஸ்காட் கீ பிட்ஸ்ஜெரால்ட் (Francis Scott Key Fitzgerald, செப்டம்பர் 24, 1896 – திசம்பர் 21, 1940)  இருபதாம் நூற்றாண்டின் மிகப்பெரும் அமெரிக்க எழுத்தாளர்களில் ஒருவராகக் கருதப்படும்  ஓர் அமெரிக்க எழுத்தாளர். இவரது புதினங்களும் சிறுகதைகளும் ஜாஸ் காலம் என்று அவரழைத்த  நவீனத்துவப் பாணியில் அமைந்திருந்தன.  முதலாம் உலகப் போரின்போது ஐரோப்பாவிற்கு இடம் பெயர்ந்த அமெரிக்க எழுத்தாளர்களைக் குறிக்கும் 1920களின் தொலைந்த தலைமுறை (Lost Generation) உறுப்பினரும் ஆவார். தமது வாழ்நாளில் திஸ் சைட் ஆஃப் பாரடைஸ், த பியூட்டிபுல் அண்ட் டாம்(ன்ட்), டெண்டர் இஸ் த நைட்  மற்றும் அவரது புகழ்பெற்ற த கிரேட் கேட்ஸ்பி என்ற நான்கு புதினங்களை எழுதினார்.  அவரது முடிவுறாத புதினம் த லவ் ஆஃப் த லாஸ்ட் டைகூன் அவரது மறைவிற்குப் பின்னர் வெளியானது.  இவற்றைத் தவிர பிட்ஸ்ஜெரால்ட் பல சிறுகதைகளையும் எழுதியுள்ளார்.

இவரது புதினங்கள்  த கிரேட் கேட்ஸ்பியும்  டெண்டர் இஸ் த நைட்டும் திரைப்படங்களாக எடுக்கப்பட்டன. மேலும் 1937 முதல் 1940 வரையிலான இவரது வாழ்க்கையும் பிலவ்டு இன்பிடெல் என்ற திரைப்படமாக தயாரிக்கப்பட்டது.

மேற்கோள்கள்

வெளி இணைப்புகள்

 F. Scott Fitzgerald Papers at Princeton University
 F. Scott Fitzgerald Centenary pages—at the University of South Carolina
 Annotated Bibliography—at Scott-Fitzgerald.com
 
 Works by F Scott Fitzgerald at Project Gutenberg Australia
 
 
 Works by F. Scott Fitzgerald (public domain in Canada)
 Texts and Translations—at narod.ru (Russian & English)
 Online catalog of F. Scott Fitzgerald's personal library, online at LibraryThing
F. Scott Fitzgerald  at C-SPAN's American Writers: A Journey Through History

1896 பிறப்புகள்
1940 இறப்புகள்
ஆங்கில அமெரிக்கர்கள்
இருபதாம் நூற்றாண்டு அமெரிக்க எழுத்தாளர்கள்
பிரின்ஸ்டன் பல்கலைக்கழக முன்னாள் மாணவர்கள்
ஐக்கிய அமெரிக்க உரோமன் கத்தோலிக்கர்கள்
குழந்தைகள் கலைக்களஞ்சியம்

குழந்தைகள் கலைக்களஞ்சியம் என்பது தமிழில் சிறுவர்களுக்கென வெளிவந்த ஒரு கலைக்களஞ்சியம் ஆகும். தமிழ் வளர்ச்சிக் கழகத்தால் வெளியிடப்பட்ட இக்கலைக்களஞ்சியம் பத்துத் தொகுதிகளைக் கொண்டதாக அமைந்துள்ளது. ஒவ்வொரு தொகுதியும் ஏறத்தாழ 100 பக்கங்களைக் கொண்டுள்ளது.

பதிப்புக்கள்
குழந்தைகள் கலைக்களஞ்சியத்தின் மாதிரி ஒன்று 1965 இல் தமிழ் வளர்ச்சிக் கழகத்தால் வெளியிடப்பட்டது. முதற்பதிப்புப் பணிகள் 1968 இல் தொடங்கி 1976 இல் நிறைவுபெற்றன. முதற்பதிப்பின் பதிப்பாசிரியராக ம. ப. பெரியசாமித்தூரன் செயற்பட்டார். இந்திய மத்திய அரசும் தமிழக மாநில அரசும் குழந்தைகள் கலைக்களஞ்சியப்பணிக்கு உதவிகள் வழங்கின.

குழந்தைகள் கலைக்களஞ்சியத்தின் இரண்டாவது பதிப்புப் பணிகள் 1981 இல் தொடங்கப்பட்டு 1988 இல் நிறைவுசெய்யப்பட்டன.

திருத்திய பதிப்பின் இரண்டாம் பதிப்பு 10,000 படிகளும் மூன்றாம் பதிப்பு 2000 படிகளும் தமிழக அரசின் தமிழ் வளர்ச்சித் துறை மூலம் வெளியிடப்பட்டன. நான்காம் பதிப்பு உலகத் தமிழாராய்ச்சி நிறுவனத்தினால் வெளியிடப்பட்டது.

திருத்திய பதிப்பின் இரண்டாம், மூன்றாம், நான்காம் பதிப்புக்கள் எனக் குறிப்பிடப்படுபவை மறுபதிப்புக்களே ஆகும். அவ்வகையில் 1988 இற்குப் பின்னர் குழந்தைகள் கலைக்களஞ்சியம் இற்றைப்படுத்தப்படவில்லை. இப்போது இக்கலைக்களஞ்சியம் இணையத்திலும் கிடைக்கின்றது.

வெளி இணைப்புகள் 
 இணையத்தில் குழந்தைகள் கலைக்களஞ்சியம்
 குழந்தைகள் கலைக்களஞ்சியம் பற்றிய தமிழ் வளர்ச்சிக் கழகக் கட்டுரை 

சிறுவருக்கான தமிழ் கலைக்களஞ்சியங்கள்
பொதுத் தமிழ்க் கலைக்களஞ்சியங்கள்
சீமி மோட்டோகியோ

சீமி மோட்டோகியோ  (Zeami Motokiyo, 世阿弥 元清; c. 1363 – c. 1443)என்றும்  கான்சே மோட்டோகியோ (Kanze Motokiyo, 観世 元清)என்றும் அழைக்கப்படும் இவர் ஓர்  சப்பானிய  அழகியலாளர், நடிகர், மற்றும் நாடகாசிரியருமாவார். இவரது தந்தை  கனாமி இளம் வயதிலேயே நோ என்ற நாடகங்களுக்கு அறிமுகப்படுத்தினார். அச்சமயத்திலேயே தமது மகனின் நடிப்புத்திறனை கண்டறிந்தார். அவர்களது குடும்ப நாடகக்குழு புகழ்பெற்று வருகையில் சீமிக்கு அக்காலத்தில் சப்பானின் சர்வாதிகாரியாக விளங்கிய இராணுவத் தளபதி (ஷோகன்) ஆஷிகாஃகா யோஷிமிட்சு எதிரில் நடிக்கும் வாய்ப்பு கிட்டியது. இளம் சீமியின் நடிப்பால் கவரப்பட்ட ஷோகன் தனது அரசவைக்கு அறிமுகப்படுத்தியதுடன் சீமிக்கு செவ்விலக்கியத்திலும் மெய்யியலிலும் கல்வி கற்க ஏற்பாடு செய்தார். 1385யில் தனது தந்தையின் மறைவிற்குப் பின்னர் தமது குடும்ப நாடகக்குழுவை தொடர்ந்து நடத்தினார்; பெரும் வெற்றியும் கண்டார்.

சீமி தமது ஆக்கங்களில் செவ்வியலையும் நவீனத்தையும் கலந்து  சப்பானிய,சீன மரபுப்படி எழுதினார். பல சென் போதனைகளை தமது படைப்புக்களில் கையாண்டார். இதனால் பிற்காலத்திய ஆய்வாளர்கள் இவருக்கு சென் புத்தமதத்தில் ஈடுபாடு உண்டோ என ஐயுற்றனர். இவர் எழுதிய நாடகங்களின் எண்ணிக்கை குறித்து அறிய இயலாவிடினும் 30இலிருந்து 50 நாடகங்கள் வரை எழுதியிருக்கலாம் என மதிப்பிடப்படுகிறது. இவர் நாடகத்துறை பற்றி எழுதிய  ஆய்வுக்கட்டுரைகள் சப்பானிய இலக்கியத்தில் நாடக மெய்யியல் குறித்தான தொன்மையான படைப்புகளாக  விளங்குகின்றன. ஆனால் இவை இருபதாம் நூற்றாண்டில் தான் பொதுமக்களுக்கு எட்டியது.

யோஷிமிட்சுவின் மறைவிற்குப் பின் வந்த ஆஷிகாஃகா யோஷிமோச்சி சீமியின் நாடகங்களுக்கு ஆதரவு தரவில்லை. இருப்பினும் பெருந்தனவந்தர்களின் புரவலில் தமது நாடகங்களைத் தொடர்ந்தார். சப்பானிய சமூகத்தில் நன்கு அறியப்பட்டவராகவும் மதிப்புமிக்கவராகவும் விளங்கினார். அடுத்து ஷோகனாக பதவியேற்ற ஆஷிகாஃகா யோஷிநாரி சீமியுடன் எதிரியானார். சீமியின் மருமகன் ஒன்னாமியிடம் நாடகக்குழுத் தலைமையை ஒப்படைக்க கட்டாயப்படுத்தினார். இதற்கு இணங்க மறுத்ததாலோ பிற காரணங்களாலோ சீமியை சாடோ தீவிற்கு நாடு கடத்தினார்.  யோஷிநாரியின் மரணத்திற்குப் பின்னர் சீமி மீண்டும் சப்பானிய நாட்டிற்குத் திரும்பினார். 1443ஆம் ஆண்டில் மறைந்தார்.

உசாத்துணை

1363 பிறப்புகள்
1443 இறப்புகள்
சப்பானிய எழுத்தாளர்கள்
ந.ந.ஈ.தி நபர்கள்
ஊதுபை

ஊதுபை என்பது நெகிழ்வு தன்மை கொண்ட பையில் ஹீலியம், ஹைட்ரஜன் மற்றும் நைட்ரஸ் ஆக்ஸைடு போன்ற வாயுக்கள் நிரப்பப்பட்ட அமைப்பாகும். ஊதுபை நைலான், இரப்பர், லேட்டக்ஸ் போன்ற பொருட்களால் உருவாக்கப்படுகிறது. முன்பு ஊதுபை விலங்குகளின் தோலினால் செய்யப்பட்டது. ஊதுபை வானிலையியல், இராணுவம், போக்குவரத்து போன்ற துறைகளில் பயன்படுகிறது. மைக்கேல் பாரடே என்பவர் ஊதுபையை 1824 ஆம் ஆண்டு உருவாக்கினார். பலூன்கள் ஹீலியம், ஹைட்ரஜன் அல்லது காற்றினால் நிரப்பப்பட்டிருக்கும், ஆனால் ஹைட்ரஜன் அபாயகரமான எரியக்கூடியது மற்றும் ஹீலியம் நிறைய செலவாகும் மற்றும் ஹீலியம் நிரப்பப்பட்ட பலூன் விரைவாக வெளியேறும். எனவே, ஒரு பலூனை நிரப்ப மிகவும் பிரபலமான வழி காற்று.

பலூன் பணவீக்கம் மற்றும் ஆரோக்கிய நன்மைகள் 
பலூனை வாயால் ஊதுவது ஆரோக்கியத்திற்கு நல்லது, ஏனெனில் இது இண்டர்கோஸ்டல் தசைகளுக்கு பயிற்சி அளிக்கிறது, இது விலா எலும்புகள் மற்றும் உதரவிதானத்தை விரிவுபடுத்துகிறது மற்றும் உயர்த்துகிறது, நுரையீரல் செயல்பாடு மற்றும் ஆக்ஸிஜன் செறிவூட்டலை மேம்படுத்துகிறது. இந்த உடற்பயிற்சி தோரணை, நிலைத்தன்மை மற்றும் சுவாச முறைகளை மேம்படுத்தலாம், மேலும் இது நுரையீரல் திறனை அதிகரிக்க உதவுகிறது, இது நுரையீரல் ஃபைப்ரோஸிஸ், சிஓபிடி அல்லது ஆஸ்துமா போன்ற நிலைமைகளுக்கு பயனுள்ளதாக இருக்கும். கூடுதலாக, பலூனை ஊதுவது ஆழ்ந்த சுவாசத்தை ஊக்குவிக்கிறது, இது மன அழுத்தத்தையும் பதட்டத்தையும் குறைக்கும், இதய ஆரோக்கியத்தை மேம்படுத்தும் மற்றும் நுரையீரல் திறனை அதிகரிக்கும். கூடுதலாக, பலூன் பணவீக்கம் திறமையான சுவாசத்திற்கான உதரவிதானத்தை எதிர்க்கிறது மற்றும் உள்-வயிற்று அழுத்தத்தை அதிகரிக்க உதவுகிறது, இது மறுவாழ்வு மற்றும் சுவாச செயல்பாட்டிற்கான பயனுள்ள பயிற்சியாக அமைகிறது.

மேற்கோள்கள்

பிரித்தானியக் கண்டுபிடிப்புகள்
எஸ். வி. எஸ் கல்வி நிறுவனங்கள்

எஸ்.வி.எஸ் கல்வி நிறுவனங்கள் மைலேரிபாளையம், கோயம்புத்தூரில் கடந்த 2009 ஆம் ஆண்டு முதல் இயங்கி வருகின்றன.

எஸ்விஎஸ் கல்விநிறுவன கல்லூரிகள் 
 எஸ்.வி.எஸ் பொறியியல் கல்லூரி 
 எஸ்.வி.எஸ் மேலாண்மைவியல் கல்லூரி 
 எஸ்.வி.எஸ் கணினி பயன்பாட்டுக் கல்லூரி 
 எஸ்.வி.எஸ் கட்டிடக்கலை கல்லூரி 

இந்த நான்கு கல்லூரிகளும் சுமார் 50 ஏக்கரில் ஒரே இடத்தில் அமைந்துள்ளன. இவை அகில இந்திய தொழில்நுட்பக் கல்விக் குழு, புது தில்லியுடைய அங்கிகாரமும், சென்னை அண்ணா பல்கலைக்கழகத்தின் அங்கீகாரமும் பெற்றுள்ளன. 

கோயம்புத்தூர் மாவட்ட பல்கலைக்கழகங்களும் கல்லூரிகளும்
செட்டிநாடு சமையல்

செட்டிநாடு சமையல் என்பது தென்னிந்தியாவில், தமிழ்நாட்டில் செட்டிநாடு என்ற பகுதியில் வழக்கத்தில் உள்ள சமையல் மரபு. இப்பகுதியில் வாழும் நாட்டுக்கோட்டை செட்டியார் இனத்தவர்கள் வாய்ப்புப் பெற்ற வணிக இனத்தவர்கள் ஆவர் . செட்டிநாட்டு சமையல் வாசனைச் சரக்குகளும்  நறுமணப் பண்புகளும் நிறைந்த ஒரு இந்திய சமையல் வகை ஆகும். 

செட்டிநாட்டு சமையலில், இறைச்சி உணவு சமைக்கும் போது பயன்படுத்தப்படும் பல்வகை வாசனைச் சரக்குகள் பிரபலமானவை. வழமையான உணவுக்கு சுவை கூட்டுவது, அவ்வப்போது அரைத்துச் சேர்க்கும்  காரமும் நெடியும் நிறைந்த மசாலாக்கள் மற்றும் மேல் அலங்காரமாக வைக்கப்படும் அவித்த முட்டை போன்றனவாகும். இந்த வறண்ட வெப்ப சூழலில், உப்புக்கண்டம், காய்கறி வற்றல் போன்றவற்றையும் பயன்படுத்துகிறார்கள். அசைவ உணவு என்பது மீன், இறால் மற்றும் நண்டு வகைகள், கோழி மற்றும் வெள்ளாட்டு இறைச்சி என்பது மட்டுமே. செட்டியார்கள் பன்றி மற்றும் மாட்டு இறைச்சியினை உண்பதில்லை. 

பெரும்பாலான உணவு வகைகள் அரிசிச் சாதம் மற்றும் அரிசி கலந்து செய்த தோசை, ஆப்பம், இடியாப்பம், அடை மற்றும் இட்லி போன்றவற்றுடன் உண்ணப்படுகின்றன. பர்மா போன்ற நாட்டினரின் வணிகத் தொடர்பால் கார் அரிசியை வேக வைத்து புட்டு செய்கிறார்கள்.

செட்டிநாடு சமையல் பல்வகை சைவ மற்றும் அசைவ உணவு வகைகளை அளிக்கின்றன. சில பிரபலமான சைவ சிற்றுண்டிகள்: 
 இடியாப்பம் 
 பணியாரம்
 வெள்ளைப் பணியாரம்
 கருப்பட்டிப் பணியாரம் 
 பால் பணியாரம் 
 குழிப்பணியாரம் 
 கொழுக்கட்டை
 மசாலா பணியாரம்
 அடிகூழ்
 கந்தரப்பம்
 சீயம்
 மசாலா சீயம்
 கவுணி அரிசி
 அதிரசம்
 கும்மாயம்

பயன்படுத்தப்படும் வாசனைச் சரக்குகள்
செட்டிநாட்டு சமையலில் பயன்படும் வாசனைச் சரக்குகள்: 
 மராத்தி மொக்கு (உலர்ந்த மலர் நெற்று), 
 அனாசிப்பூ (star anise) 
 கல்பாசி (a lichen) 
 புளி 
 காய்ந்த மிளகாய் வற்றல் 
 சீரகம் 
 லவங்கப் பட்டை 
 ஏலக்காய் 
 பிரிஞ்சி இலை, 
 மிளகு
 பெருங்காயம்

மேற்கோள்கள்
Chettinad Foods in Chennai by Nagarathar Team
Indian Foods Co - South Indian Cuisine

வெளி இணைப்பு
Chettinad Foods in Chennai by Nagarathar Team
The Hindu -  Varieties from Chettinad cuisine 
How to make Chettinad Chicken
Chettinad Mutton Curry 

உணவுகள் தமிழர் சமையல்
நாட்டுக்கோட்டைச் செட்டியார்கள்
தால் ஏரி

தால் ஏரி () ஸ்ரீநகரில் உள்ள ஒரு ஏரியாகும். இந்தியாவின் வடக்கு எல்லையான ஜம்மு காஷ்மீரில் அமைந்துள்ள இந்த ஏரி இந்தியாவின் கோடை வாசத் தலங்களில் ஒன்றாகும். இந்த நகர்புற ஏரி ஆனது ஜம்மு காஷ்மீர் மாநிலத்தின் இரண்டாவது மிகப்பெரிய ஏரியாகும். சுற்றுலா மற்றும் பொழுதுபோக்கு மையமாக விளங்கும் இந்த ஏரி காஷ்மீரின் மகுடத்தில் உள்ள வைரக்கல் (Jewel in the crown of Kashmir) அல்லது ஸ்ரீநகரின் வைரக்கல் ("Srinagar's Jewel") என அழைக்கப்படுகிறது. மேலும் இந்த ஏரி மீன்பிடித்தல் போன்ற வணிக ரீதியிலான பயன்பாடுகளுக்கும் முக்கிய ஆதாரமாக உள்ளது.

மேற்கோள்கள்

சம்மு காசுமீர் ஏரிகள்
சிறீநகர் மாவட்டம்
ஆண்டாள் பிரியதர்சினி

ஆண்டாள் பிரியதர்சினி  (Andal Priyadarshini) ஒரு தமிழ் மொழி கவிஞரும், சிறுகதை எழுத்தாளரும், நாவலாசிரியரும் ஆவார். தற்போது அவர் கோயம்புத்தூர் பொதிகை தொலைக்காட்சி ஒளியலை வரிசையின் தலைமை செயலராகப் பணியாற்றி வருகிறார். தற்கால பெண் படைப்பாளர்களில் குறிப்பிடத்தகுந்தவர். சென்னை தொலைக்காட்சி நிலையத்தில் நிகழ்ச்சி நிர்வாக அதிகாரியாகப் பணியாற்றியுள்ளார்.

விருதுகள் 
கவி செம்மல் மற்றும் எழுத்துலக சிற்பி என்ற பட்டங்கள் அவருக்கு வழங்கப்பட்டது..சென்னை சிறீ சாரதா வித்யாலயா பள்ளியில் படித்தார், அப்பள்ளியில் சிறந்த மாணவர் விருது பெற்றார்.

வாழ்க்கைக் குறிப்பு 
திருநெல்வேலி மாவட்டத்தில் உள்ள பாளையங்கோட்டையில் 05.10.1962 அன்று பிறந்தார். பெற்றோர்:கவிஞர் ஆ.கணபதி புலவர் - சுப்புலட்சுமி. சென்னை சாரதா வித்யாலயாவில் பள்ளிப்படிப்பும், எத்திராஜ் மகளிர் கல்லூரியில் கல்லூரிப் படிப்பும், முடித்து அண்ணா பல்கலைக்கழகத்தில் இளம்முனைவர் பட்டமும் ஆங்கில இலக்கியத்தில் பெற்றுள்ளார். இவரின் கணவர் கவிஞர் பால இரமணி ஆவார். இவர்களுக்கு ஒரு மகனும், ஒருமகளும் உள்ளனர்.

படைப்புகள் 
கவிதை, சிறுகதை, புதினம், கட்டுரை, திறனாய்வு என இதுவரை பல படைப்புகளைப் படைத்துள்ளார்.

புத்தகங்கள் 
 சுருதி பிசகாத வீணை
 விடிவைத் தேடி
 புதிய திருப்பாவை

புதினங்கள் 
 தகனம்
 கனவுகள் கைப்பிடிக்குள்
 முதல் ஒளிபரப்பு ஆரம்பம்
 தாளம் தப்பிய தாலாட்டு

குறும் புதினங்கள் 
 சிகரம்சிலந்திக்கும் எட்டும்
 கதாநாயகி
 சாருலதா
 வேடிக்கை மனிதர்கள்

சிறுகதைத் தொகுப்புகள் 
 சுருதி பிசகாத வீணை
 ரிஷிமு்மனுஷீயும்
 தோஷம்
 தலைமுறைதாகம்
 பெருமூச்சின் நீளம்

கவிதைத் தொகுப்புகள் 
  புதிய திருப்பாவை
 சுயம் பேசும் கிளி
 முத்தங்கள் தீர்ந்துவிட்டன
 சூரியனை விடிய வைப்போம்
 தோகையெல்லாம் துப்பாக்கிகள்

கட்டுரைகள் 
 பெண் எழுத்து
 விடிவைத்தேடி
 தேசம் மிச்சமிருக்கும்

விருதுகள் 
 கவிதைகளுக்காக 2000ம் ஆண்டு கவிஞர் வைரமுத்து விருது
 தோஷம் சிறுகதைக்காக லில்லி தேவசிகாமணி விருது
 உண்டியல் கதைக்காக பாவலர் முத்துசாமி விருது
 கழிவு சிறுகதைக்காக இலக்கியச்சிந்தனை விருது
 சுயம்பேசும் கிளி கவிதைத் தொகுப்பிற்காக நாகப்பன் ராஜம்மாள் விருது
 துகனம் புதினத்திற்காக காசியூர் ரங்கம்மாள் விருது 
 அவனின் திருமதி, தீ, தோஷம் சிறுகதைகள் ஆனந்தவிகடன் வைரவிழாவில் 5000ரூ ஒவ்வொன்றும் பரிசு பெற்றன.
 தினமணி புத்தக கண்காட்சியில் 3000ரூ பரிசு
 சாணஅடுப்பும்,சூரிய அடுப்பும் இந்திய அரசின் பரிசு பெற்றது

பட்டங்கள் 
 நெல்லை இலக்கிய வட்டம் எழுத்துலகச்சிற்பி பட்டம் வழங்கியுள்ளது. 
 தேனீஇலக்கிய கழகம் கவிச்செம்மல்.

சிறப்புகள் 
 2003ல் டிசம்பர் 11 பாரதியார் பிறந்ததின விழாவில் அன்றைய இந்தியக் குடியரசுத்தலைவர் அப்துல் கலாம் தலைமையில் கவியரங்கத்தில் கவிதை வாசித்தார்.
 சாகித்ய அகாதமி பெண்படைப்பாளர் படைப்புகள் தொகுதியில் இவரது சிறுகதை இடம் பெற்றுள்ளது.
 பெண்கவிஞர்களின் தொகுப்புநூலான பறத்தல் அதன் சுதந்திரம் தொகுப்பில் இவரது கவிதை இடம் பெற்றுள்ளது.

பாடநூல்களில் படைப்புகள் 
 வானவில் வாழ்க்கை ஸ்டெல்லாமேரி கல்லூரி பாடத்திட்டத்தில் வைக்கப்பட்டுள்ளது.
 கதாநாயகி கேரளா பல்கலைக்கழகத்தில் பள்ளி இறுதிவகுப்பிற்குப் பாடத்திட்டமாக உள்ளது.
 தகனம் திருச்சி ஜெயின்ட்ஜோசப் கல்லூரியில் பாடத்திட்டத்தில் வைக்கப்பட்டுள்ளது.

மேற்கோள்கள்

வெளி இணைப்புகள்
Andal Priyadarshini at blogspot.in

தமிழ் எழுத்தாளர்கள்
தமிழ்ப் பெண் எழுத்தாளர்கள்
1962 பிறப்புகள்
தமிழ்நாடு அரசு விருது பெற்ற எழுத்தாளர்கள்
தமிழ்ப் பெண் கவிஞர்கள்
தமிழகக் கவிஞர்கள்
வாழும் நபர்கள்
திருச்சி சங்கரன்

திருச்சி சங்கரன் (பிறப்பு: ஜூலை 27, 1942) தமிழ்நாட்டைச் சேர்ந்த மிருதங்கக் கலைஞர் ஆவார். இவர் கஞ்சிராவும் வாசிக்கக்கூடியவர். இவர் பாடலாசிரியராகவும், இசையாசிரியராகவும் விளங்குகிறார்.

ஆரம்பகால வாழ்க்கை
திருச்சிராப்பள்ளியில் பிறந்த இவர் தனது உடன்பிறவா சகோதரர் பி. ஏ. வெங்கட்ராமனிடம் இசைப் பயிற்சியை தொடங்கினார். பிறகு பழனி சுப்பிரமணிய பிள்ளையிடம் மிருதங்கம் கற்றார். திருச்சிராப்பள்ளியில் ஆலத்தூர் சகோதரர்கள் பாடிய நிகழ்ச்சியில் தனது 13 ஆம் வயதில் அரங்கேறினார் திருச்சி சங்கரன்.

தொழில் வாழ்க்கை 
இவர், கீழே குறிப்பிடப்பட்டுள்ள புகழ்மிக்க கருநாடக இசைப் பாடகர்களுக்கு பக்க வாத்தியமாக மிருதங்கம் வாசித்திருக்கிறார்:
 அரியக்குடி இராமானுஜ ஐயங்கார்
 செம்பை வைத்தியநாத பாகவதர் 
 செம்மங்குடி ஸ்ரீனிவாச ஐயர்
 ஜி. என். பாலசுப்பிரமணியம்
 மதுரை மணி ஐயர்
 மகாராஜபுரம் விஸ்வநாத ஐயர்
 முசிரி சுப்பிரமணிய ஐயர்

மேலும் புல்லாங்குழல் கலைஞர் டி. ஆர். மகாலிங்கம் நிகழ்த்திய தனி வாத்திய இசை நிகழ்ச்சிகளில் திருச்சி சங்கரன், பக்கவாத்தியமாக மிருதங்கம் வாசித்திருக்கிறார்.

இசை பயிற்றுவித்தல்
கனடாவின் தலைநகர் டொரண்டோவில் உள்ள யோர்க் பல்கலைக்கழகத்தில் இசைப் பேராசிரியராக இருக்கிறார்.

பல்வேறு பட்டறைகளையும் உரைகளையும் கீழ்காணும் கல்வியகங்களில் நிகழ்த்தியுள்ளார்:
 வேச்லேயன் பல்கலைக்கழகம்   
 பெர்க்லி இசைக் கல்லூரி
 மிசிகன் பல்கலைக்கழகம்
 கலிபோர்னியா கலை நிலையம்
 இலினோயிஸ் பல்கலைக்கழகம்
 மெக்மாஸ்டர் பல்கலைக்கழகம் 
 கார்நெல் பல்கலைக்கழகம்
 தல் கௌசி பல்கலைக்கழகம்

இவர் கலாலயம் எனும் அமைப்பை உருவாக்கி, அதன் இயக்குனராகவும் இருக்கிறார். 'புதுக்கோட்டை பாணி' தாள வாத்திய இசைக்கென உருவாக்கப்பட்ட ஒரு அமைப்பாக கலாலயம் உள்ளது. தெற்காசியா மற்றும் வட அமெரிக்காவைச் சார்ந்த மாணவர் பலருக்கு மிருதங்கம், கஞ்சிரா, கடம், தபேலா மற்றும் மேற்கத்திய தாள வாத்திய இசைக்கருவிகளை கற்றுத் தந்து வருகிறார்.

எழுதியுள்ள புத்தகங்கள்
1977 - The Art of drumming: South Indian Mridangam: பிரைவேட் எடிசன், டொரண்டோ
1994 - The Rhythmic Principles & Practice of South Indian Drumming: லலித் பதிப்பகத்தார், டொரண்டோ
2003 - Frame Drums of South India: A Handbook on Solkattu (Rhythm Solfege): லலித் பதிப்பகத்தார், டொரண்டோ

விருதுகள் 
 சங்கீத கலாநிதி விருது, 2011; வழங்கியது: மியூசிக் அகாதெமி, சென்னை
 வாணி கலா சுதாகரா விருது, 2013 ;  வழங்கியது: தியாக பிரம்ம ஞான சபா. 
 சங்கீத சூடாமணி விருது (ஸ்ரீ கிருஷ்ண கான சபா, சென்னை)
 விஸ்வ கலா பாரதி (பாரத் கலாச்சார், சென்னை)
 நாத லய பிரம்மம் (பாரதி வித்யா பவன், திருச்சி)
 மிருதங்க கலா சிரோன்மணி (Percussive Arts Centre, பெங்களூர்)
 ஆஸ்தான வித்வான் (காஞ்சி காமகோடி பீடம், காஞ்சிபுரம்) 
 தாள கலை அரசு (பாரதி கலா மன்றம், டொரோண்டோ)
 லய சிகாமணி (பைரவி, கிளிவ்லேன்ட்)
 தாள வாத்ய பிரகாச (CMANA , நியூயார்க்)
 OCUFA  பயிற்றுவிப்பு விருது  (Ontario Confederation of University Faculty Association, கனடா)

மேற்கோள்கள்

வெளியிணைப்புகள்
அதிகாரப்பூர்வ இணையதளம்
'திருச்சி சங்கரன்' பல்கலைக்கழக ஆசிரியர் பக்கம் யோர்க் பல்கலைக்கழகத்தின் அதிகாரப்பூர்வ இணையதளத்திலிருந்து.
Tracking the TALAS
‘Everything has changed, so too our music’ - சங்கரன் வழங்கிய ஒரு செவ்வி

மிருதங்கக் கலைஞர்கள்
சங்கீத கலாநிதி விருது பெற்றவர்கள்
வாணி கலா சுதாகரா விருது பெற்றவர்கள்
சங்கீத சூடாமணி விருது பெற்றவர்கள்
1942 பிறப்புகள்
கஞ்சிரா இசைக் கலைஞர்கள்
வாழும் நபர்கள்
கனேடியத் தமிழ் நபர்கள்
கடம் இசைக் கலைஞர்கள்
திருச்சிராப்பள்ளி இசைக்கலைஞர்கள்
ஊர் பெயரால் அறியப்படும் மக்கள்
பிலாஸ்பூர் மாவட்டம் (இமாசலப் பிரதேசம்)

பிலாஸ்பூர் இமாசலப் பிரதேச மாநிலத்தில் உள்ள ஒரு மாவட்டம் ஆகும். இம்மாவட்டத்தில் சத்லஜ் ஆற்றில் செயற்கையாக உருவாக்கப்பட்ட கோவிந்த சாகர் ஏரி உள்ளது. இந்த ஏரியின் நீர் பக்ரா நங்கல் அணைக்கட்டு திட்டத்திற்கு நீர்த்தேக்கமாக பயன்படுகிறது. இந்த ஏரியின் மேல் கன்ராவூரில் உள்ள சாலைப்பாலமானது இந்த வகையில் ஆசியாவிலேயே உயரமானது. இந்த மாவட்டத்தின் தலைமையகம் பிலாஸ்பூர் நகரில் அமைந்துள்ளது. இந்த மாவட்டத்தின் பரப்பளவு 1,167 கிமீ², மற்றும் மக்கட்தொகை 340,735 (2001 கணக்கெடுப்பின்படி).  2011 கணக்கெடுப்பின்படி இமாசலப் பிரதேச மாநிலத்தில் உள்ள 12 மாவட்டங்களில் இது மூன்றாவது அதிக மக்கட்தொகை கொண்ட மாவட்டம் ஆகும். இம்மாவட்டப் பகுதிகளை கிபி ஏழாம் நூற்றாண்டு முதல் 1950 வரை பிலாஸ்பூர் இராச்சியத்தினர் ஆட்சி செய்தனர்.  இங்குள்ள நைனா தேவி கோயில் புகழ் பெற்றது.

மக்கள் வகைப்பாடு
2011 ஆம் ஆண்டு மக்கட்தொகை கணக்கெடுப்பின் படி பிலாஸ்பூர் மாவட்டத்தின் மொத்த மக்கட்தொகை 382,056. இது தோராயமாக மாலத்தீவு நாட்டின் மக்கட்தொகைக்கு சமமானதாகும்.  இதன் மூலம் இம்மாவட்டம் இந்தியாவில் உள்ள 640 மாவட்டங்களில் 562வது இடத்தில் உள்ளது. இந்த மாவட்டத்தின் மக்கட்தொகை அடர்த்தி . மேலும் பிலாஸ்பூர் மாவட்டத்தின் மக்கட்தொகை வளர்ச்சி விகிதம் 2001-2011 காலகட்டத்தில் 12.08%. பிலாஸ்பூர் மாவட்டத்தின்  பாலின விகிதப்படி 1000 ஆண்களுக்கு 981 பெண்கள் உள்ளனர். மேலும் பிலாஸ்பூர் மாவட்ட மக்களின் கல்வியறிவு விகிதம் 85.67%.

மேற்கோள்கள்

இமாச்சலப் பிரதேசத்திலுள்ள மாவட்டங்கள்
நகரா (இசைக்கருவி)

நகரா என்பது ஒரு தோல் இசைக்கருவியாகும். மிகப்பெரிய வடிவம் கொண்ட இந்த இசைக்கருவி பெரும்பாலும் கோவில்களில் நுழைவாயில் அருகே இடம்பெற்றிருக்கும்.

கோவில் இசைக்கருவி 

நித்ய பூசை நடைபெறும் காலங்கள், சிறப்பு அபிசேக ஆராதனைகள், பண்டிகைகள், கோவில் விழாக்கள், சாமி அல்லது அம்மன் ஊர்வலம் போன்ற முக்கிய நிகழ்வுகளின்போது நகரா என்ற இந்த இசைக்கருவி இசைக்கப்படுகிறது. பெரும்பாலும் கோவில் ஊழியர்களே இக்கருவியினை இசைக்கிறார்கள். மதுரை மீனாட்சி சுந்தரேஸ்வரர் கோவில் போன்ற பெருங்கோவில்களில் காளை மாடு அல்லது யானையின் முதுகில் பொருத்தப்பட்டு தேரோட்டம் போன்ற நிகழ்வுகளில் இசைக்கப்படுகிறது.

அமைப்பு
இதன் அடிப்பாகம் தாமிரம் (செம்பு) அல்லது பித்தளை போன்ற உலோகங்களில் செய்யப்பட்டு ஒரு பெரிய அரைவட்டச் சட்டி வடிவில் தோற்றமளிக்கும். மேல் பாகத்தைத்  தோல் கொண்டு இழுத்துக்  கட்டியிருப்பார்கள். மேலும் தோல் தளர்வுறாமல் இருக்க ஒரு இரும்பு சட்டத்தால் இறுக்கப்பட்டிருக்கும். கோவில் ஊழியர்கள்  வளைந்த குச்சிகளைப் பயன்படுத்தி அடித்து இசைப்பார்கள். இதன் பயன் கோவில்களில் நடைபெறும் நிகழ்வுகளை தொலை தூரத்தில் இருக்கும் மக்களுக்கு நகரா இசைப்பதன் மூலம் அறிவிப்பது ஆகும்.

வெளி இணைப்புகள் 
 நகரா படிமம்
 நகரா நிகழ்படம்
 ஐந்து வகைக் கருவிகள்
 இராச்சசுத்தான் இசைக்கருவிகள்

மேற்கோள்கள்

தாள இசைக்கருவிகள்
தமிழர் இசைக்கருவிகள்
கா. ந. அண்ணாதுரையின் படைப்புகள்

கா. ந. அண்ணாதுரை தனது கருத்துகளை கவிதை, நாடகம், கதை, கடிதம், சொற்பொழிவு,கட்டுரை, உரையாடல், வானொலி உரை, திரைப்படம் எனப் பல்வேறு வடிவங்களில் தொடர்ந்து வெளியிட்டுவந்தார். அவற்றுள் பற்பல எழுத்துவடிவம் பெற்றன; அவற்றுள் பல நூல் வடிவம் பெற்றன. மேலும் பல நூல் வடிவம் பெறாமல் இருக்கின்றன. அவர் குடிஅரசு, விடுதலை, திராவிடநாடு, மாலைமணி, நம்நாடு, காஞ்சி, Home Land என தான் நேரடியாகப் பொறுப்புவகித்த இதழ்களில் மட்டுமன்றி மன்றம், முரசொலி, தென்றல் என திராவிட இயக்கத்தின் பிற தலைவர்கள் வெளியிட்ட இதழ்களிலும் தனது படைப்புகளை வெளியிட்டிருகிறார்.

நூல்கள்

முன்னுரை எழுதிய பிறரின் நூல்கள் 
 ரஷ்ய இலக்கியம், வாணன், (1951), திராவிடப்பண்ணை, திருச்சி 
 இராவண காவியம், புலவர் குழந்தை

அண்ணாவின் வானொலிப்பேச்சு 
ரேடியோவில் அண்ணா (நூல்)
தீண்டாமை
சமதர்மம், திராவிடன் பதிப்பகம், வேலூர்.
வாலிபர் தேவை
மேடைப்பேச்சு, திராவிடன் பதிப்பகம், வேலூர்.
காந்தி
விதிக்கு அடிமைத்தனம்
ஸ்தாபன ஐக்கியம்
பத்திரிகைத் தொழில்
வீட்டுக்கொரு புத்தகசாலை, திராவிடன் பதிப்பகம், வேலூர்.
சொல்வதெல்லாம் செய்தல் சுதந்திரம்
Peoples Poets

(அந்நாளில் மேலே உள்ள ஒவ்வொரு வானொலிப்பேச்சும் ரேடியோப் பேச்சுகள் என்ற தலைப்பில், தனித்தனியாக -பிரதி- அணா 2/ விலைக்குக் கிடைத்தது.)

சிறுகதைத்தொகுதிகள்

பெருங்கதைகள்

நெடுங்கதைகள் 

எழுத்தாளர் வாரியாக தமிழ் நூற்பட்டியல்கள்
ஒரு புள்ளியிலிருந்து ஒரு கோட்டின் தூரம்

கணிதத்தில் ஒரு புள்ளியிலிருந்து ஒரு கோட்டின் தூரம் (distance from a point to a line) என்பது ஒரு புள்ளிக்கும் ஒரு கோட்டிற்கும் இடைப்பட்ட மிகச்சிறிய தூரத்தைக் குறிக்கும்.  அப்புள்ளிக்குக் கோட்டிலிருந்து அமையும் செங்குத்துக் கோட்டின் போக்கில் தான் இரண்டிற்கும் இடையிலான மிகச்சிறிய தூரம் அமையும்.

கார்ட்டீசியன் ஆயங்கள்
கார்ட்டீசியன் ஆய முறைமையில் ஒரு புள்ளியிலிருந்து ஒரு நேர்கோட்டிற்குள்ள தூரம் காணல்:

ஒரு தளத்தில் அமையும் நேர்கோட்டின் சமன்பாடு:

 ( a, b , c  மெய்யெண்கள். a , b  இரண்டும் ஒரே சமயத்தில் பூச்சியமாகாது.)

(x0,y0)  என்ற புள்ளியிலிருந்து இக்கோட்டின் தூரம் காணும் வாய்ப்பாடு:

நிறுவல் 1 (இயற்கணித முறை)

தரப்பட்ட கோடு: ax + by + c = 0,

தரப்பட்ட புள்ளி: (m,n)

இப்புள்ளியிலிருந்து ax + by + c = 0 -க்கு வரையப்படும் செங்குத்துக் கோடும் ax + by + c = 0 -ம் வெட்டும் புள்ளி (x,y) என்க.

இச்செங்குத்துகோட்டின் சாய்வு:

--------(1)

மேலும்,

--------(2)

(1) மற்றும் (2) -ஐக் கூட்ட:

---------(3)

(m,n) மற்றும் (x,y) புள்ளிகளுக்கு இடையேயுள்ள தூரம்:

----------(4)

 ஃ

நிறுவல் 2 (வடிவவியல் முறை)
தரப்பட்ட புள்ளி: S(m,n)

தரப்பட்ட கோடு: ax+by+c=0.

S-லிருந்து இக்கோட்டிற்கு வரையப்படும் செங்குத்துக் கோடு இக்கோட்டைச் சந்திக்கும் புள்ளி G(x,y).

S -லிருந்து  ax+by+c=0 -க்கு இணையாக ஒரு கோடு வரைந்து கொள்க. இந்த இணைகோட்டின் சமன்பாடு ax+by+d=0

y அச்சுக்கு இணையாகவும், G மற்றும் இணைகோட்டின் மீது அமையும் ஏதேனும் ஒரு புள்ளி F -ஐயும் இணைக்கும் கோட்டுத்துண்டின் நீளம்:

முக்கோணம் SGF ஒரு செங்கோண முக்கோணம். அதன் பக்கங்களின் விகிதம் a : b : ஆக இருக்கும்.

இச்செங்கோண முக்கோணத்தின் செம்பக்கம் GF -ன் நீளம்: 

இதனை b-ன் தனிமதிப்பால் பெருக்கி  -ஆல் வகுக்க பக்கம் SG-ன் மதிப்பு கிடைக்கிறது.

 ஃ

திசையன் அமைப்பு

கோட்டின் சமன்பாட்டைத் திசையன்கள் மூலமாக எடுத்துக் கொண்டால்:

 

இங்கு   ஒரு அலகு திசையன்.

ஏதாவது ஒரு புள்ளி -லிருந்து இக்கோட்டிற்குள்ள தூரம் காணும் வாய்ப்பாடு:

 

இவ்வாய்ப்பாடு இரண்டிற்கும் மேற்பட்ட பரிமாணங்களுக்கும் பொருந்தும்.

விளக்கம்
  என்பது புள்ளி  -லிருந்து தரப்பட்ட கோட்டின் மீது அமையும் ஏதேனும் ஒரு புள்ளி  -க்கு வரையப்பட்ட திசையன்.

    என்பது தரப்பட்ட கோட்டின் மீது  திசையனின் வீழலின் நீளத்தைக் குறிக்கிறது.

அதாவது 
என்பது கோட்டின் மீதான  -ன் வீழல் திசையனைக் குறிக்கிறது.

இக்கோட்டிற்கு செங்குத்துத்  திசையில்  -ன் கூறு:

எனவே இத்திசையனின் அளவே  -லிருந்து தரப்பட்ட கோட்டின் துரமாகும்.

மேற்கோள்கள்

வடிவவியல்
திசையன்கள்
யூக்ளிடிய வடிவவியல்
திசையன்களின் நாற்பெருக்கம்

கணிதத்தில் திசையன்களின் நாற்பெருக்கம் (quadruple product) என்பது யூக்ளிடிய முப்பரிமாண வெளியில் அமையும் நான்கு திசையன்களின் பெருக்கலாகும்.  இந்நாற்பெருக்கத்தில் திசையிலி நாற்பெருக்கம் மற்றும் திசையன் நாற்பெருக்கம் என இரண்டு வகைகள் உள்ளன.

திசையிலி நாற்பெருக்கம் 

யூக்ளிடின் முப்பரிமாண வெளியில் அமைந்த நான்கு திசையன்கள் a, b, c, d என்க.

இவற்றை இரு சோடிகளாக எடுத்துக் கொண்டு ஒவ்வொரு சோடியின் குறுக்குப் பெருக்கல் காண அதன் முடிவுகள் இரு திசையன்களாகக் கிடைக்கும். இவ்விரண்டு புதிய திசையன்களின் புள்ளிப் பெருக்கலே எடுத்துக் கொள்ளப்பட்ட நான்கு திசையன்களின் திசையிலி நாற்பெருக்கம். இறுதியாகக் கிடைக்கும் மதிப்பு ஒரு திசையிலியாக அமைவதால் இந்நாற்பெருக்கம் திசையிலி நாற்பெருக்கமென அழைக்கப்படுகிறது.

a, b, c, d -திசையன்களின் திசையிலி நாற்பெருக்கம்:

இந்நாற்பெருக்கத்தின் மதிப்பு காணும் வாய்ப்பாடு:

பின்வரும் அணிக்கோவை மூலமாகவும் இந்நாற்பெருக்கத்தின் மதிப்பைக் காணலாம்:

திசையன் நாற்பெருக்கம் 

யூக்ளிடின் முப்பரிமாண வெளியில் அமைந்த நான்கு திசையன்கள் a, b, c, d என்க.

இவற்றை இரு சோடிகளாக எடுத்துக் கொண்டு ஒவ்வொரு சோடியின் குறுக்குப் பெருக்கல் காண அதன் முடிவுகள் இரு திசையன்களாகக் கிடைக்கும். மீண்டும் இவ்விரண்டு புதிய திசையன்களின் குறுக்குப் பெருக்கலே எடுத்துக் கொள்ளப்பட்ட நான்கு திசையன்களின் திசையன் நாற்பெருக்கம். இறுதியாகக் கிடைக்கும் மதிப்பு ஒரு திசையனாக அமைவதால் இந்நாற்பெருக்கம் திசையன் நாற்பெருக்கமென அழைக்கப்படுகிறது.

a, b, c, d -திசையன்களின் திசையன் நாற்பெருக்கம்:

இந்நாற்பெருக்கத்தின் மதிப்பு காணும் வாய்ப்பாடு:

பின்வரும் முற்றொருமையைப்  பயன்படுத்தி இவ்வாய்ப்பாட்டிற்குச் சமான வடிவங்களைக் காணலாம்:

தொடர்புள்ள முடிவுகள்:

 
முப்பரிமாணத்தில்  D என்ற திசையனை அடுக்களத் திசையன்களைக் கொண்டு ({A,B,C}) எழுதலாம்:

குறிப்புகள்

மேற்கோள்கள்

வெளி இணைப்புகள்

Weisstein, Eric W. "Vector Quadruple Product." From MathWorld—A Wolfram Web Resource. http://mathworld.wolfram.com/VectorQuadrupleProduct.html

திசையன் செயல்கள்
ஸ்டாஃபோர்ட் கிரிப்ஸ்

சர் ரிச்சர்ட் இசுடாஃபோர்டு கிரிப்சு  (ஸ்டாஃபோர்ட் கிரிப்ஸ், இசுடாஃவோர்டு கிரிப்சு, Sir Richard Stafford Cripps, 24 ஏப்ரல் 1889 – 21 ஏப்ரல் 1952) இருபதாம் நூற்றாண்டின் முதல் பகுதியில் வாழ்ந்த ஓர் பிரித்தானியத்  தொழிற் கட்சியின் அரசியல்வாதி.  இரண்டாம் உலகப் போர்க் காலத்தில் ஐக்கிய இராச்சியத்தின் போர்க்காலக் கூட்டணி அரசில் பல பதவிகளை வகித்தவர். சோவியத் ஒன்றியத்திற்கான தூதராகவும் வானூர்தி தயாரிப்புத்துறை அமைச்சராகவும் இந்தக் காலகட்டத்தில் பணியாற்றியுள்ளார். போருக்குப் பின்னர் அட்லி தலைமையில் அமைந்த தொழிற் கட்சி அரசில்  முதலில் வணிக வாரியத் தலைவராகவும் 1947-50களில் பிரித்தானிய நிதி அமைச்சராகவும் பணிபுரிந்துள்ளார். நிதி அமைச்சராக பிரித்தானியாவின் போருக்குப் பின்பான பொருளாதார வளமைக்கு அடிக்கல் நாட்டியதாகக் கருதப்படுகிறார்.

இரண்டாம் உலகப்போர்

1940இல் வின்ஸ்டன் சர்ச்சில் போர்க்கால கூட்டணி அரசுக்கு தலைமையேற்றபோது கிரிப்சை, அவரது மார்க்சிய சார்பினால், உருசியாவிற்கு பிரித்தானியத் தூதராக அனுப்பினார். செருமனியுடன் இணைந்திருந்த ஜோசப் ஸ்டாலின் மனதை மாற்றுவார் என நம்பினார். 1941இல் செருமனி தாக்கியபோது சோவியத் ஒன்றியத்தை நேச நாடுகள் பக்கம் இழுப்பதில் கிரிப்ஸ் பெரும் பங்காற்றினார். இதனால் 1942இல் பிரித்தானியாவிற்குத் திரும்பிய கிரிப்ஸ்  மக்களிடம் பெரும் மதிப்பைப் பெற்றார்.  இந்த நன்மதிப்புடன்  இந்தியாவிற்கு,  போர்க்காலத்தில் இந்தியத் தேசியத் தலைவர்களின் ஒத்துழைப்பைப் பெற, சர்ச்சில் கிரிப்சை தூது அனுப்பினார்.  இதன் பின்னர் போர்க்கால அமைச்சரவையிலிருந்து விலகி வானூர்தி தயாரிப்பு அமைச்சராகப் பணியாற்றினார். 1945இல் மீண்டும் தொழிற்கட்சியில் இணைந்தார்.

போருக்குப் பின்னர்
போருக்குப் பின்னர் பொறுப்பேற்ற தொழிற்கட்சியின் பிரதமர் கிளெமென்ட் அட்லி கிரிப்சை வணிக வாரியத்தின் தலைவராக பணியமர்த்தினார். முந்தைய வாக்குறுதிகளுக்கிணங்க அட்லி  1946ஆம் ஆண்டு கிரிப்சை  அமைச்சரவை தூதுக்குழுவின் உறுப்பினராக இந்தியாவிற்கு அனுப்பினார். இக்குழுவில் 
கிரிப்சைத் தவிர இந்தியாவுக்கான வெளியுறவுச் செயலர் பெத்விக் லாரன்சு பிரபு, அடிமிரால்டியின் முதல் பிரபு (கடற்படை முதன்மைத் தளபதி) ஏ. வி. அலெக்சாந்தர் ஆகியோர் இடம் பெற்றிருந்தனர். இவர்களால் முன்வைக்கப்பட்ட ஒருங்கிணைந்த இந்தியா விடுதலை கருத்துரு இந்திய தேசியக் காங்கிரசு மற்றும் அகில இந்திய முஸ்லிம் லீக் தலைவர்களால் ஏற்றுக்கொள்ளப்படாது இந்தியப் பிரிவினைக்கு வழிகோலிட்டது.

1947இல் ஏற்பட்ட அரசியல் மற்றும் நிதி நெருக்கடிகளை சமாளிக்க புதியதாக உருவாக்கப்பட்ட பொருளியல் விவகார அமைச்சராகப் பொறுப்பேற்றார். ஆறு வாரங்களிலேயே பிரித்தானியக் கருவூல வேந்தர் ஹியூ டால்டன் பதவி விலக இவரது அமைச்சை இணைத்து கிரிப்ஸ் பிரித்தானியக் கருவூல வேந்தர் ஆனார். இந்தப் பொறுப்பில் வரிகளை உயர்த்தி உள்நாட்டு நுகர்வைக் கட்டுப்படுத்தி ஏற்றுமதிகளை வளரச் செய்தார். இதனால் பிரித்தானிச் செலாவணி ஸ்டெர்லிங்கின் மதிப்புயர நிதி நெருக்கடிகளிலிருந்து நாட்டைக் காப்பாற்றினார். நிலக்கரி மற்றும் எஃகு தொழிலகங்களை அரசுடமை ஆக்க வேண்டும் என்ற கருத்துடையவராக இருந்தார். தமது கடுமையான நடவடிக்கைகளால் புகழ் இழந்தாலும் அவரது முனைப்பும் நேர்மையும் அனைவராலும் பாராட்டப்பட்டது.

மேற்கோள்கள்

வெளி இணைப்புகள்

 Blue plaque to Sir Stafford Cripps at Filkins

1889 பிறப்புகள்
பிரித்தானிய அரசியல்வாதிகள்
1952 இறப்புகள்
பக்சார் சண்டை

பக்சர் சண்டை அல்லது பக்சர் போர் (Battle of Buxar) 1764 இல் பக்சாரில், (பிகார்)   நடைபெற்ற ஒரு சண்டை. இதில் சர் ஹெக்டர் மன்ரோ தலைமையிலான பிரித்தானிய கிழக்கிந்திய நிறுவனத்தின் படைகள் முகலாயப் பேரரசர் இரண்டாம் ஷா ஆலம்,  அயோத்தி நவாப்,   வங்காள நவாப் ஆகியோரின் கூட்டணிப் படைகளை வென்றன. இதன் மூலம் கிழக்கு இந்தியாவில் கிழக்கிந்திய நிறுவனம் பலம் பொருந்திய ஆதிக்க சக்தியாக உருப்பெற்றது.

1757 இல் நடைபெற்ற பிளாசி சண்டையில் வெற்றியடைந்த கிழக்கிந்திய நிறுவனம் வங்காளத்தில் குறிப்பிடத்தக்க சக்தியாக மாறியது. பிற நாடுகளின் உள் விவகாரங்களில் தலையிடத் தொடங்கியது. குறிப்பாக வங்காளத்தின் நவாப் மீர் காசிமைத் தங்கள் கைப்பாவையாக்க முயன்றனர். ஆனால் மீர் காசிம் அவர்களது கம்பனி அதிகாரிகளின் கட்டளைகளை மீறி சுதந்திரமாகச் செயல்படத் தொடங்கினார். நிருவாகத்தில் சீருதிருத்தங்களை அறிமுகம் செய்தார்; தனது படைகளுக்கு ஐரோப்பிய முறைப்படி பயிற்சி அளிக்கத் தொடங்கினார். பிரித்தானியர் விருப்பப்படி இந்திய வர்த்தகர்கள் மீது கூடுதல் வரி விதிக்க மறுத்து விட்டார். இதனால் 1763 இல் கிழக்கிந்திய நிறுவனம் அவரைப் பதவியிலிருந்து விரட்டியடித்தது. அவுதிற்குத் தப்பியோடிய மீர் காசிம், அவாத் நவாபிடம் தஞ்சம் புகுந்தார். அதே நேரம் வாரிசுரிமைச் சண்டையால் டெல்லியை விட்டு வெளியேறியிருந்த முகலாயப் பேரரசர் இரண்டாம் ஷா ஆலமும் அவுதில் இருந்தார். இவ்விருவரது துணையுடன் அவத் நவாப் சுஜா உத்-தவுலா பிரித்தானியக் கட்டுப்பாட்டில் இருந்த வங்காளத்தின் மீது படையெடுத்தார்.

அக்டோபர் 23, 1764 இல் இரு தரப்புப் படைகளும் கங்கையாற்றுக் கரையில் பக்சார் எனுமிடத்தில் சந்தித்தன. இந்திய ஆட்சியாளர்களிடையே ஒற்றுமையில்லாததால் அவர்களது படைகள் சரிவர ஒருங்கிணைக்கப்படவில்லை. இதனால் சுமார் 7,000 பேர் அடங்கிய கிழக்கிந்தியக் கம்பனிப் படை சுமார் 40,000 பேர் கொண்ட இந்தியப் படையை எளிதில் தோற்கடித்தது. போர்க்களத்தை விட்டு தனது கருவூலத்துடன் தப்பியோடிய மீர் காசிம் பின்பு தற்கொலை செய்து கொண்டார். 

ஷா ஆலம் வாரணாசியில் கம்பனிப் படைகளிடம் சரண் அடைந்தார். வங்காளம், ஒரிசா, பீகார் பகுதிகளில் பிரித்தானிய ஆட்சியை அங்கீகரித்தார். இவ்வாறு புக்சார் சண்டையின் முடிவில் கிழக்கிந்திய நிறுவனத்தை எதிர்த்த இந்திய ஆட்சியாளர்கள் வலுவிழந்து போயினர்.

அலகாபாத் ஒப்பந்தம் 

போரின் முடிவில் 12 ஆகஸ்டு 1765 அன்று முகலாயப் பேரரசர் ஷா ஆலமிற்கும், கிழக்கிந்திய கம்பெனிக்கும் இடையே அலகாபாத் ஒப்பந்தம் ஏற்பட்டது. இந்த ஒப்பந்தப்படி, வங்காளம், பிகார் மற்றும் ஒடிசா உள்ளிட்ட கிழக்கிந்தியாவின் மக்களிடம் கிழக்கிந்திய கம்பெனி நேரடியாக வரி வசூலிக்கும் உரிமை பெற்றது.  மேலும் அவாத் நவாப் சுஜா உத்-தவுலா அலகாபாத் ஒப்பந்தத்தில் கையெழுத்திட்டு, கம்பனியாருடன் அமைதி ஏற்படுத்திக் கொண்டார்.  

கிழக்கு  இந்தியாவின் பெரும் பகுதிகள் கிழக்கிந்தியக் கம்பெனியின் நேரடிக் கட்டுப்பாட்டில் வந்தன. இதனால் பிளாசி சண்டையும், புக்சார் சண்டையும் இந்தியாவில் கம்பெனி ஆட்சி அமைய முதல் படிகளாகக் கருதப்படுகின்றன.

இதனையும் காண்க 
 பிளாசி சண்டை
 இந்தியாவில் கம்பெனி ஆட்சி
 அலகாபாத் ஒப்பந்தம்

மேற்கோள்கள் 

பிரித்தானியக் கிழக்கிந்தியக் கம்பனி போர்கள்
1764 நிகழ்வுகள்
இந்தியப் போர்கள்
ஜே. ஆர். ரங்கராஜு

ஜே. ஆர். ரங்கராஜு (1875 - 1959) ஒரு தமிழ்ப் புதின எழுத்தாளர். தமிழ் புதின எழுத்தின் முன்னோடிகளில் ஒருவர். பல புகழ்பெற்ற துப்பறியும் புதினங்களை எழுதியுள்ளார்.

வாழ்க்கைக் குறிப்பு
இவரது முழுப்பெயர் ஜெகதாபி ரகுபதி ரங்கராஜு. தமிழ்நாடு, பாளையங்கோட்டையில் 1875 இல் பிறந்தார். 1908 முதல் புதினங்கள் எழுதத் தொடங்கினார். திருவல்லிக்கேணி துப்பறியும் கோவிந்தன், இவர் உருவாக்கிய புகழ்பெற்ற துப்பறிவாளர் பாத்திரம். சவுக்கடி சந்திரகாந்தா எனும் புரட்சிப்பெண் பாத்திரத்தையும் உருவாக்கினார். இவரது புதினங்களில் கோயில்களில் நடக்கும் முறைகேடுகள், பெண் விடுதலை போன்ற சமூக சீர்திருத்தக் கருத்துகள் காணக் கிடைக்கின்றன. மொத்தம் எட்டு துப்பறியும் புதினங்கள் எழுதியுள்ளார். அவை பலமுறை மறுபதிப்பு கண்டுள்ளன. இராஜாம்பாள் 23 பதிப்புகள், சந்திரகாந்தா 13 பதிப்புகள், மோஹனசுந்தரம் 12 பதிப்புகள், ஆனந்தகிருஷ்ணன் 10 பதிப்புகள், ராஜேந்திரன் 9 பதிப்புகள், வரதராஜன் 2 பதிப்புகள் வெளிவந்தன. மொத்தம் 70,000 பிரதிகளுக்கு மேல் விற்பனையாகின. இராஜாம்பாள் புதினம் மேடை நாடகமாக்கப்பட்டது. வரதராஜன் புதினத்தின் பல பகுதிகள் இலக்கியத் திருட்டு என ரங்கராஜு மீது வழக்குப் போடப்பட்டது. இவ்வழக்கில் அவருக்கு சிறை தண்டனை அல்லது அபராதம் விதிக்கப்பட்டது. இவரது நூல்களை 2009 இல் தமிழக அரசு நாட்டுடமை ஆக்கியது.

இவர் 1910களில் வெளியான “கிரிஷிகன்” என்னும் இதழின் ஆசிரியராகப் பணியாற்றினார். ரங்கராஜூ ஒரு வேளாண்மைக்காரரும் வர்த்தகரும் கூட. சென்னை கிண்டி, ராஜ் பவன் மாளிகைக்கு எதிரில் அமைந்திருந்த அவரது “ராஜூ தோட்டம்” புகழ் பெற்றது.

திரைப்படங்கள்
ஜேயார் ரங்கராசுவின் இராஜாம்பாள் புதினம் 1935 இலும், 1951 இலும் இருமுறை திரைப்படமாக்கப்பட்டது. சந்திரகாந்தா புதினம் 1936 இல் திரைப்படமாக்கப்பட்டது.

புதினங்கள்
ராஜேந்திரன் 
இராஜாம்பாள்
மோஹனசுந்தரம்
ஆனந்தகிருஷ்ணன்
சந்திரகாந்தா
வரதராஜன் 
விஜயராகவன்
ஜெயரங்கன்

மேலும் காண்க
ஆரணி குப்புசாமி முதலியார்
வடுவூர் துரைசாமி அய்யங்கார்

குறிப்புகள்

மேற்கோள்கள்
தமிழ் இணையக் கல்விக் கழகப் பாடம்
Rajambal 1951, Blast From the Past, Randor Guy
Indian Review, Volume 74
மோஹனசுந்தரம் திறனாய்வு
Early novels in India, Meenakshi Mukherjee
துப்பறியும் நாவல்களின் காலம் முடிந்துவிட்டதா? ம.ஜோசப், உயிரோசை இதழ் 
இலக்கியச் சாதனையாளர்கள் – க.நா.சுப்பிரமணியம்
2009 தமிழ்நாடு அரசு நிதிநிலை அறிக்கை 
இராஜாம்பாள்: கல்கியின் மதிப்புரை

தமிழக எழுத்தாளர்கள்
தமிழ் எழுத்தாளர்கள்
1875 பிறப்புகள்
1959 இறப்புகள்
துப்பறிவுப் புனைவு எழுத்தாளர்கள்
நாட்டுடைமை நூல்களின் ஆசிரியர்கள்
திருநெல்வேலி மாவட்ட எழுத்தாளர்கள்
தமிழ் தேசம் (திரைப்படம்)

தமிழ் தேசம் 2011 ஆம் ஆண்டில் வெளிவந்த தமிழ்த் திரைப்படம் ஆகும். இந்தப் படத்தில் கதாநாயகனாக ரகுவண்ணனும், கதாநாயகியாக வர்சினியும் நடித்துள்ளனர். இந்தத் திரைப்படத்தை இயக்கியவர் தமிழ்ச்செல்வன். இவரே இந்தப் படத்திற்கு கதையும் எழுதியுள்ளார்.

மேற்கோள்கள்

வெளி இணைப்புகள் 

2011 தமிழ்த் திரைப்படங்கள்
இந்தியத் தமிழ்த் திரைப்படங்கள்
இந்தியப் பஞ்சம், 1896–97

இந்தியப் பஞ்சம், 1896–97 (Indian famine of 1896–1897) பிரித்தானிய இந்தியாவின் வடக்கு மற்றும் நடுப்பகுதிகளைப் பிடித்த ஒரு பெரும் பஞ்சமாகும். 1896 இல் புந்தேல்கண்ட் என்னும் இடத்தில் தொடங்கி பின்பு ஐக்கிய மாகாணங்கள், மத்திய மாகாணங்கள் பேரர், பீகார், மும்பை மற்றும் சென்னை மாகாணங்களில் சில பகுதிகள் ஆகிய இடங்களுக்கும் பரவியது. இவை தவிர இராஜபுதனம், மத்திய இந்திய முகமை, ஐதராபாத் இராச்சியம் போன்ற மன்னர் அரசுகளுக்கும் (சமஸ்தானங்கள்) பரவியது. இரு ஆண்டுகளில் எட்டு லட்சம் சதுர கிமீ பரப்புள்ள பகுதிகளையும் 6.95 கோடி மக்களையும் பாதித்தது. இப்பஞ்சத்தை சமாளிக்க 1883 ஆம் ஆண்டு உருவாக்கப்பட்ட தற்காலிகப் பஞ்ச விதிகளின் படி பெரிய அளவில் பிரித்தானிய அரசு நிவாரணப் பணிகளை மேற்கொண்டது. எனினும் பட்டினி, தொற்று நோய்கள் ஆகியவற்றால் பாதிக்கப்பட்டு சுமார் 10 லட்சம் மக்கள் மடிந்தனர்.

ஆக்ரா மாகாணத்தின் புந்தேல்கண்ட் மாவட்டத்தில் 1895 ஆம் ஆண்டு கோடைக்காலப் பருவ மழை பொய்த்ததால் வறட்சி நிலவியது. குளிர்காலப் பருவமழையும் தவறியதால் மாவட்ட நிருவாகம் பஞ்ச நிவாரணப் பணிகளைத் தொடங்கியது. ஆனால் அடுத்த ஆண்டும் கோடைக்கால பருவ மழை தவறியது. பஞ்சம் பிரித்தானிய இந்தியாவின் பிற பகுதிகளுக்கும் பரவியது. 1883 பஞ்ச விதிகளின் படி ரூ. 7.25 கோடிக்கு பஞ்ச நிவாரணப் பணிகள் மேற்கொள்ளப்பட்டன. ரு. 1.25 கோடி வரி விலக்கும் அளிக்கப்பட்டது. பொதுப் பணிகளில் வேலை செய்பவர்களுக்கு உணவு வழங்கப்பட்டது. இத்திட்டம் ஐக்கிய மாகாணங்களில் வெற்றிகரமாகச் செயல்பட்டது. ஆனால் மத்திய மாகாணங்களில் பழங்குடி மக்கள் பொதுப்பணித் திட்டங்களில் தொழிலாளர்களாக வேலை செய்யத் தயங்கியதால், அவர்களை நிவாரணம் சென்றடையவில்லை (பஞ்ச விதிகளின் படி பொதுப்பணி திட்டங்களில் வேலை செய்பவர்களுக்கு மட்டுமே நிவாரணம் வழங்கமுடியும்). மும்பை மாகாணத்தில் ஏற்கனவே இயந்திரமயமாக்கலால் நலிவடைந்திருந்த நெசவாளர்கள் பஞ்சத்தால் மேலும் கடுமையாக பாதிக்கப்பட்டனர். சென்னை மாகாணத்தில், காலனிய அரசு பின்பற்றிய தாராண்மியப் பொருளாதாரக் கொள்கைகளால் பஞ்சத்தின் பாதிப்புக் கூடியது.  பஞ்சத்தினால் உணவுப் பொருள் பற்றாக்குறை ஏற்பட்ட போதும், காலனிய ஆட்சியாளர்கள் உணவு ஏற்றுமதியைத் தடுக்கவில்லை.

பட்டினிச்சாவுகளுடன், காலரா, மலேரியா போன்ற தொற்று நோய்களால் பீடிக்கப்பட்டும் மக்கள் ஆயிரக்கணக்கில் மடிந்தனர். பிரித்தானிய ஆட்சிக்குட்பட்ட பகுதிகளில் மட்டும் சுமார் பத்து லட்சம் பேர் வரை மடிந்தனர். 1897 இல் கோடைக் காலப் பருவமழை தவறாது பெய்ததால் பஞ்சத்தின் கடுமை குறைந்து இயல்பு நிலை திரும்பியது. இப்பஞ்சத்தினையும், நிவாரணப் பணிகளையும் ஆராய்ந்த 1898 பஞ்சக் குழு, 1880 பஞ்ச விதிகளில் பல மாற்றங்களைச் செய்தது. பழங்குடிகளுக்கும் மலைவாழ் மக்களுக்கும் நிவாரணம் வழங்க புதிய விதிகள் வகுக்கப்பட்டன.

மேலும் பார்க்க
பிரித்தானிய ஆட்சியில் இந்தியாவில் நிகழ்ந்த பஞ்சங்களின் காலக்கோடு

மேற்கோள்கள்

மேலும் படிக்க

பிரித்தானிய இந்தியாவில் பஞ்சம்
1896 நிகழ்வுகள்
1897 நிகழ்வுகள்